**Leontopolis** (m.kreik. Λεοντόπολις, myös Λεόντων πόλις, *Leontōn polis*) eli **Nai-ta-khut** (egypt. *Nꜣjj-tꜣ-ḥ(w)t*) oli kaupunki muinaisessa Egyptissä. Se sijaitsi Ala-Egyptissä eli Niilin suistossa ja kuului Heliopoliteen nomokseen.

Maantiede
---------

Leontopolis sijaitsi Niilin suiston kaakkoisosassa pohjoiseen Heliopoliista ja kaakkoon Athribiksesta. Kaupungin arkeologinen kohde ja tell eli rauniokumpu tunnetaan nimellä *Tell el-Yahudiya*, "Juutalaisten kukkula". Se sijaitsee noin kaksi kilometriä etelään nykyisestä Shibin el-Qanatirin kylästä.

Kaupunkia ei tule sekoittaa toiseen Leontopoliihin (nyk. Tell el‐Muqdam) pohjoisempana Leontopoliteen nomoksessa.

Historia
--------

Leontopolis on ollut olemassa viimeistään keskivaltakunnan ajalta (n. 2055–1650 eaa.) lähtien, ja se säilyi olemassa roomalaiselle kaudella saakka.

Leontopoliista löydetty Sabbataioksen Samuelin pojan hautakivi vuodelta 23 jaa. Louvre.
Ptolemaios VI:n aikana (180–145 eaa.) Leontopoliihin syntyi juutalainen yhdyskunta. Se sai alkunsa siitä, että juutalainen pappi Onias pakeni Jerusalemista Egyptiin noin vuonna 162–160 eaa. Ptolemaios otti hänet hyvin vastaan, ja hän sai perustaa Heliopoliteen nomoksen alueelle juutalaisen sotilassiirtokunnan pakolaisille. Kuningas antoi Oniaalle myös luvan muuttaa eräs egyptiläinen temppeli juutalaiseksi temppeliksi, jonka suunnitelma perustui Jerusalemin temppeliin. Perusteena pyyntöönsä Onias käytti *Jesajan kirjan* ennustusta siitä, että Egyptiin perustettaisiin juutalainen temppeli.

Leontopoliin juutalaissiirtokunta laajeni, kun sinne muutti pakolaisia Palestiinasta seleukidihallinnon harjoittaman sorron alta. Juutalaisyhdyskunta kukoisti roomalaiselle kaudelle saakka, mutta sillä vaikuttaa olleen lähinnä paikallista merkitystä, sillä sitä ei mainita aleksandrialaisissa lähteissä. Näin Egyptin vanhempi juutalaisväestö ei vaikuta olleen juurikaan kiinnostunut uusista tulokkaista. Temppeli suljettiin keisari Vespasianuksen aikana osana juutalaissodan aikaisia juutalaisuuden vastaisia toimia.

Tell el-Yahudiyan arkeologiset kaivaukset alkoivat vuonna 1890, ja niitä on jatkettu 1900-luvulla useaan otteeseen.

Rakennukset ja löydökset
------------------------

Kaavakuva Heliopoliin hyksojen linnoituksen arkeologisesta kohteesta.
Leontopoliin merkittävimpiä löytöjä on hyksojen rakennuttama linnoitus, jonka koko on noin 515 × 490 metriä. Se on ajoitettu keskivaltakunnan tai toisen välikauden (n. 1650–1554 eaa.) ajalle. Sen länsiosasta on löydetty Ramses III:n rakennuttaman temppelin rauniot. Paikalta on löydetty niin kutsuttua Tell el-Yahudiyan keramiikkaa, joka on poltettu tummaksi ja koristeltu valkoisilla siksak-kuvioilla.

Leontopoliin juutalainen temppeli tunnetaan parhaiten rabbiinisista lähteistä. Niiden mukaan se vaikuttaa olleen aito temppeli, ei pelkkä synagoga, ja siellä suoritettiin juutalaisia uhritoimituksia, jotka luettiin ainakin jossakin määrin päteviksi. Näin se on ainoa tunnettu Jerusalemin ulkopuolinen juutalainen temppeli.

Lähteet
-------

1. 1 2  Leontopolis *Pleiades*. Viitattu 19.10.2020.
2. ↑  Leontopolis (Tell el-Yahudiya) *Trismegistos*. Viitattu 19.10.2020.
3. 1 2 3 4  Tell el-Yahudiya (Jews' Hill) at Leontoplis, Egypt *Diarna*. Viitattu 19.10.2020.
4. 1 2  Redmount, Carol A.: Leontopolis *Wiley Online Library*. Viitattu 19.10.2020.
5. ↑  Vailhé, Siméon: Leontopolis *Catholic Encyclopedia*.  1911. New York:  Robert Appleton Company.  (englanniksi)
6. ↑  Smith, William: "Leontopolis", *Dictionary of Greek and Roman Geography*. Boston: Little, Brown and Company, 1854. Teoksen verkkoversio.  (Huom.: Smith sekoittaa Leontopoliteen nomoksen Leontopoliin ja Heliopoliteen nomoksen Leontopoliin toisiinsa.)
7. 1 2 3  Wasserstein, Abraham: Notes on the Temple of Onias at Leontopolis.  *Illinois Classical Studies*, 1993, 18. vsk, s. 119–129. Artikkelin verkkoversio.
8. ↑  Leontopolis *Oxford Reference*. Viitattu 19.10.2020.
9. ↑  Josephus: *Juutalaisten muinaisajat* (*De antiquitate Iudaeorum*) 13.3.3; Hieronymus: *Danielin kirjan selitys* (*In Danielem Prophetam*) 11.
10. ↑  Jes. 19:19
11. ↑  Josephus: *Juutalaissodan historia* (*Bellum Judaicum*) 7.10.4.
12. ↑  Leontopolis *Jewish Encyclopedia*. Viitattu 19.10.2020.